dh-unibe/image-text_koenigsfelden-charters-post-1500 huggingface dataset:
Ich, Regula von Schoͧwisteinn, ✳ thuͤn kundt ✳ unnd zuͤ wùssenn aller mencklichem, ✳ als ich dann ussz sund̄re
ursachenn ✳ mich dàrzü bewegend ✳ in den willenn kommēn bin ✳ mich von dem gotzhusz Kùngsfeldenn zefügen ✳ unnd den
wältlichenn stàtt anzünemmēn. ✳ dàhar sich nun begebenn, ✳ das mit mir des güts halb, ✳ so ich an barem geltt, kleider
unnd kleinettērn, ✳ ouch in libdinngs wisz ✳ in sölich gotzhusz gebraucht, ✳ sölicher gstaltt verkommēn ist, ✳ das mich wol bnͤugt,
harum̄b mich dargaͤgenn schuldigenn pflichtenn nàch zeerzoͤugenn, ✳ so sag ✳ unnd laussen ich ✳ das obbemeldt gotzhussz
ouch des castenvoͤgtt, ✳ verwaltter ✳ unnd inhaber ✳ unnd dero nàchkommēn ✳ fùr mich ✳ unnd mine erbenn ✳ unnd alle die, so
disz sach mag beruͤrenn, ✳ obbemeldts mins zuͤ gbrauchtenn guͤts, ✳ libdinngs, ✳ ouch kleinetter ✳ unnd kleidrenn halb ✳ quitt
ledig ✳ unnd lausz, ✳ also das sy darum̄b yetz ✳ unnd hienàch geruͤwigtt ✳ unnd unersucht sin ✳ unnd belibenn, ✳ ouch ich ✳ oder
min erbenn ✳ dàhar ✳ an dasselb gotzhusz ✳ dheinn witter vordrung, ✳ ansprauch ✳ nàch gerächtikeitt habenn ✳ nàch fùrnemmē,
sunder dasselb gotzhusz minetthalb inalweg unbeladenn ✳ unnd unangefochtenn soͤlle belibenn, ✳ unghindrett des alles, ✳ so ich
dàrwider ✳ zuͤ hilff, ✳ schirm ✳ unnd handthabun̄g bruchenn, ✳ damit ich das bemeldt gotzhussz ✳ oder jemand von meinet weg₎
unruͤwigenn ✳ unnd ansprechenn moͤchtennd, ✳ dann ich mich desselbenn, ✳ ouch aller fùnd ✳ usszzùg ✳ unnd gevärden, ✳ dispensationenn, ✳ ouch geistlicher ✳ unnd wältlicher frigung ✳ unnd fursaͤchūng, ✳ wie oder ussz was grunds ✳ die usszgebraucht
unnd erlanngt moͤchtenn werdenn, ✳ unnd besunder ouch desz rechtenn, ✳ so ein gmeine verzichūng an vorgang
einer sunderbarn̄n als unnùtz widerspricht, ✳ entzigenn ✳ unnd begaͤbenn hab ✳ alles in güttenn trùwen ✳ unnd mit
hannd ✳ unnd gwaltt ✳ des edlenn, vestenn ✳ Hanns Jacobenns von Reittnoͧws, altt burgermeister zuͤ Chure, ✳ mines liebn̄
schwagers, ✳ ghanndlett ✳ unnd volzogenn ꝫcꝭ. ✳ das ouch ich, gmeldtter von Reittnoͧw, bekenn ✳ dissz alles sölicher gstalt
unnd mit minem gunst, ✳ wùssenn ✳ unnd willenn ✳ verhanndlett ✳ unnd beschlossenn sin, ✳ unnd hab dem
allem zuͤ bestannd ✳ unnd gütter sicherheitt ✳ uff bittlich ersuͤchenn ✳ vermeldtter miner schwester ✳ disernn
brieff mit minem anhangenden sigell verwartt, ✳ uffrichtenn ✳ unnd zuͤ hannden des beruͤrttenn gotzhussz Kùngsfeldenn gebenn laussen ꝫcꝭ. ✳ beschaͤchenn uff ✳ samstag vor misericordia dominy,
was der vierzàchennd tag ✳ abrellenns, ✳ von Cristy unnsers herrenn geburtt gzalt ✳ fùnfftzechenhundert
zwaͤnntzig unnd sechs jaͧr.
929 a
fròw
Regla von Schowenstein verschribüng
14 . Apr₎ . 1526 .
✳
1526 April 214 .
F. Aargau .